อาคเนย์แบไต๋ซื้อประกันธนชาต
ซื้อแต่สินทรัพย์เมินใบอนุญาตเล็งฮุบลูกค้าประกันฟินันซ่าฯ
21 ก.พ. 2555

ซื้อแต่สินทรัพย์เมินใบอนุญาตเล็งฮุบลูกค้าประกันฟินันซ่าฯ 
อาคเนย์สนซื้อประกันชีวิตเพิ่ม เล็งในเครือธนชาต พอร์ตฟินันซ่า ย้ำไม่ซื้อใบอนุญาต เลือกเฉพาะสินทรัพย์
นายโชติพัฒน์ พีชานนท์ ประธานกรรมการบริหาร อาคเนย์ กลุ่มธุรกิจประกันและการเงิน เปิดเผยว่า บริษัทสนใจที่จะซื้อประกันชีวิตเพิ่ม ขณะนี้กำลังพิจารณาอยู่ 12 บริษัท ที่ต้องการขายธุรกิจดังกล่าวออกมา ประกอบด้วย ธุรกิจประกันชีวิตในเครือธนชาตที่ต้องการขาย โดยมีเงื่อนไขจะร่วมทำธุรกิจแบงก์แอสชัวรันส์ และพอร์ตลูกค้าบริษัท ฟินันซ่าประกันชีวิต 
ทั้งนี้ ต้องการซื้อเฉพาะทรัพย์สินไม่ต้องการซื้อใบอนุญาตการประกอบธุรกิจประกันชีวิต เพราะซื้อมาก็ต้องคืนสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) 
“ขณะนี้เรากำลังเจรจาอยู่ เพราะมีคู่แข่งหลายรายสนใจที่จะซื้อธุรกิจเหมือนกัน ทั้งต่างชาติและบริษัทประกันไทยด้วยกัน ซึ่งต้องดูว่าจะสามารถซื้อได้แค่ไหน 100% หรือว่าร่วมทุน” นายโชติพัฒน์ กล่าว
นายโชติพัฒน์ กล่าวว่า บริษัทไม่สนใจซื้อธนาคาร เพราะธนาคารจะมีบริษัทประกันในเครือที่จะต้องทำควบคู่กันไปตลอด แต่การซื้อประกันชีวิตสามารถที่จะไปจับมือกับธนาคารใดก็ได้ ซึ่งบริษัทได้พันธมิตรรายใหม่เป็นธนาคารอิสลามในการที่จะขายประกันอาคเนย์ตะกาฟุลที่ถูกต้องตามหลักศาสนาอิสลาม
“จุดเด่นของเราอยู่ที่เสนอขายประกันครบวงจร ทั้งประกันชีวิตและประกันภัย รวมทั้งประกันน้ำท่วมด้วย ซึ่งปีแรกคาดว่าจะมีเบี้ยรับจากประกันตะกาฟุล 10 ล้านบาท จากยอดขายประกันตะกาฟุลทั้งหมดของธนาคารอิสลามที่เฉลี่ยอยู่ปีละ 500 ล้านบาท” นายโชติพัฒน์ กล่าว
นายโชติพัฒน์ กล่าวว่า บริษัทพร้อมที่จะเข้ารับประกันน้ำท่วมตามนโยบายของรัฐบาล และจะมีการเสนอขายความคุ้มครองเพิ่มเติมจากที่กองทุนส่งเสริมการประกันภัยพิบัติให้กับประชาชน โรงงานอุตสาหกรรม และธุรกิจขนาดกลางและขนาดย่อม หรือเอสเอ็มอี เพราะวงเงินความคุ้มครองที่ทางกองทุนให้นั้น ไม่เพียงพอกับความเสียหายจริงที่จะเกิดขึ้น
สำหรับปี 2555 บริษัทตั้งเป้าเบี้ยรับรวมประกันชีวิตไว้ที่ 1.1 หมื่นล้านบาท เพิ่มขึ้นกว่า 100% จากปี 2554 ที่มีเบี้ยรับรวม 4,69.1 ล้านบาท ส่วนประกันวินาศภัยตั้งเป้าเบี้ยรับรวม 4,500 ล้านบาท เพิ่มขึ้น 40% จากปีที่แล้ว2554 และ ธุรกิจเช่าซื้อรถยนต์ตั้งเป้าปล่อยสินเชื่อให้ได้ 5,000 คัน จากปี 2554 ที่ทำได้ 4,000 คัน -